Kampung Simpang Empat, Baling

Kampung Simpang Empat terletak di mukim Baling, Kedah merupakan kampung yang majoriti penduduknya adalah berketurunan Siam. Sejak berabad lamanya penduduk ini menetap di kawasan ini. Mereka masih mengekalkan adat dan tradisi nenek moyang mereka sehingga sekarang. Kebanyakan mereka berpenganut agama Buddha. Keindahan flora dan fauna masih kekal kerana kampung ini terletak di kawasan Hutan Simpan Kekal Royal Belum. Jika anda bernasib baik, anda akan dapat melihat pelbagai spesis hidupan liar berkeliaran di kawasan kampung seperti babi hutan, tenggiling, gajah liar, harimau, landak, ayam hutan, tupai terbang dan sebagainya. Selain itu, di kawasan pedalaman kampung ini, terdapat air terjun atau lata yang masih indah dan cantik belum diterokai kerana ia merupakan kawasan hutan simpan kekal. Anda dapat melihat airnya yang jernih apatah lagi terdapat banyak ikan-ikan seprti ikan kelah, sebarau, baung dan lain-lain lagi.

Sejarah
Kampung Simpang Empat terbahagi kepada dua kawasan semasa zaman jajahan British. Pihak British membahagikan kawasan kepada 'White Area' dan 'Black Area' kerana pada masa itu pihak Bintang Tiga atau Komunis yang diketuai Chin Peng bermaharajalela di hutan-hutan kampung ini. Kebanyakan penduduk pada masa itu ditempatkan di kawasan White Area yang dijaga atau dikawal oleh pasukan sukarelawan bersenjata yang terdiri daripada penduduk kampung sendiri. Pasukan bersenjata ini ditubuh oleh pihak British untuk menjaga keselamatan dan keamanan di sekitar kampung. Namun begitu, terdapat ramai penduduk kampung mati akibat angkara pihak Komunis kerana ia terletak berdekatan dengan kawasan yang bersempadan dengan negara Thai dan Keroh, Grik di mana pihak Komunis berlindung.

Kedah